Edizzjoni Provviżorja
SENTENZA TAL-QORTI TAL-ĠUSTIZZJA (It-Tielet Awla)
23 ta’ April 2026 (*)
“Rinviju għal deċiżjoni preliminari – Il-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra – Konsenja ta’ persuna fir-Renju Unit għall-finijiet ta’ proċeduri kriminali – Artikolu 524(2) – Artikolu 604(c) – Riskju reali għall-protezzjoni tad-drittijiet fundamentali – Artikolu 625 – Regola ta’ speċjalità – Artikolu 47 tal-Karta tad-Drittijiet Fundamentali tal-Unjoni Ewropea – Dritt għal rimedju effettiv”
Fil-Kawża C‑528/24 [Boothnesse] (i),
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Chúirt Uachtarach (il-Qorti Suprema, l-Irlanda), permezz ta’ deċiżjoni tal-31 ta’ Lulju 2024, li waslet fil-Qorti tal-Ġustizzja fil-31 ta’ Lulju 2024, fil-proċedura dwar l-eżekuzzjoni ta’ mandati ta’ arrest maħruġa kontra
LQ,
NT,
RM,
fil-preżenza ta’:
Minister for Justice and Equality
IL-QORTI TAL-ĠUSTIZZJA (It-Tielet Awla),
komposta minn C. Lycourgos (Relatur), President tal-Awla, O. Spineanu‑Matei, S. Rodin, N. Piçarra u N. Fenger, Imħallfin,
Avukat Ġenerali: L. Medina,
Reġistratur: C. Strömholm, Amministratriċi,
wara li rat il-proċedura bil-miktub u wara s-seduta tal-11 ta’ Settembru 2025,
wara li kkunsidrat l-osservazzjonijiet ippreżentati:
–        għal LQ, minn J. Mulrean, SC, M. Lynn, BL, N. Eustace u P. Hannon, solicitors,
–        għal NT u RM, minn M. Lynam, SC, R. Prendergast, BL, u J. Boyle, solicitor,
–        għall-Minister for Justice and Equality u l-Irlanda, minn M. Browne, Chief State Solicitor, S. Finnegan, A. Joyce u A. Shanley, bħala aġenti, assistiti minn S. Clarke, SC, u de L. Dockery, BL,
–        għall-Kummissjoni Ewropea, minn S. Grünheid, H. Leupold, F. Ronkes Agerbeek u J. Vondung, bħala aġenti,
wara li semgħet il-konklużjonijiet tal-Avukata Ġenerali, ippreżentati fis-seduta tal-4 ta’ Diċembru 2025,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (ĠU 2021, L 149, p. 10, iktar ’il quddiem il-“FKK”), moqri fid-dawl tal-Artikoli 47 sa 50 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
2        Din it-talba tressqet fil-kuntest tal-eżekuzzjoni, fl-Irlanda, ta’ mandati ta’ arrest maħruġa mill-awtoritajiet ġudizzjarji tar-Renju Unit tal-Gran Brittanja u l-Irlanda ta’ Fuq kontra LQ, NT u RM għall-finijiet ta’ proċeduri kriminali.
Il-kuntest ġuridiku
Id-dritt tal-Unjoni
3        Il-premessa 23 tal-FKK hija fformulata kif ġej:
“[Filwaqt li JIKKUNSIDRAW li l-kooperazzjoni bejn ir-Renju Unit u l-Unjoni [Ewropea] relatata mal-prevenzjoni, l-investigazzjoni, is-sejbien jew il-prosekuzzjoni ta’ reati kriminali u l-eżekuzzjoni ta’ pieni kriminali, inkluż is-salvagwardja kontra theddid għas-sigurtà pubblika u l-prevenzjoni tagħhom, se tippermetti t-tisħiħ tas-sigurtà tar-Renju Unit u tal-Unjoni”.
4        L-Artikolu 1 tal-FKK jipprevedi:
“Dan il-Ftehim jistabbilixxi l-bażi għal relazzjoni wiesgħa bejn il-Partijiet, f’ambjent ta’ prosperità u viċinanza tajba kkaratterizzat minn relazzjonijiet mill-qrib u paċifiċi bbażati fuq il-kooperazzjoni, li jirrispettaw l-awtonomija u s-sovranità tal-Partijiet.”
5        L-Artikolu 524 tal-FKK jipprovdi:
“1.      Il-kooperazzjoni prevista f'din il-Parti hija bbażata fuq ir-rispett fit-tul tal-Partijiet u tal-Istati Membri għad-demokrazija, l-istat tad-dritt u l-protezzjoni tad-drittijiet u l-libertajiet fundamentali tal-individwi, inkluż kif stabbilit fid-Dikjarazzjoni Universali tad-Drittijiet tal-Bniedem u fil-[Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, iffirmata f’Ruma fl-4 ta’ Novembru 1950 (iktar ’il quddiem il-“KEDB”)] u fuq l-importanza li d-drittijiet u l-libertajiet f'dik il-Konvenzjoni jingħataw effett domestikament.
2.      Xejn f’din il-Parti ma jimmodifika l-obbligu tar-rispett tad-drittijiet fundamentali u tal-prinċipji legali kif riflessi, b’mod partikolari, fil-[KEDB] u, fil-każ tal-Unjoni u l-Istati Membri tagħha, fil- [Karta].”
6        L-Artikolu 596 tal-FKK huwa fformulat b’dan il-mod:
“L-għan ta’ dan it-Titolu huwa li jiżgura li s-sistema ta’ estradizzjoni bejn l-Istati Membri, minn naħa waħda, u r-Renju Unit, min-naħa l-oħra, tkun ibbażata fuq mekkaniżmu ta’ konsenja skont mandat ta’ arrest f’konformità mat-termini ta’ dan it-Titolu.”
7        L-Artikoli 600 u 601 tal-FKK jelenkaw rispettivament ir-raġunijiet għan-nuqqas obbligatorju ta’ eżekuzzjoni tal-mandat ta’ arrest u r-raġunijiet oħrajn għan-nuqqas ta’ eżekuzzjoni tiegħu.
8        L-Artikolu 604(c) tal-FKK jipprevedi:
“L-eżekuzzjoni tal-mandat ta’ arrest mill-awtorità ġudizzjarja ta’ eżekuzzjoni tista’ tkun soġġetta għall-garanziji li ġejjin:
[...]
(c)      jekk ikun hemm raġunijiet sostanzjali biex wieħed jemmen li hemm riskju reali għall-protezzjoni tad-drittijiet fundamentali tal-persuna rikjesta, l-awtorità ġudizzjarja ta’ eżekuzzjoni tista’ titlob, kif xieraq, garanziji addizzjonali fir-rigward tat-trattament tal-persuna rikjesta wara l-konsenja tal-persuna qabel ma tiddeċiedi jekk teżegwixxix il-mandat ta’ arrest.”
9        L-Artikolu 606(1) tal-FKK jelenka l-informazzjoni li għandu jkun fiha mandat ta’ arrest maħruġ abbażi ta’ dan il-ftehim.
10      Skont l-Artikolu 611(1) tal-FKK:
“Jekk il-persuna arrestata tindika l-kunsens tagħha għal konsenja, dak il-kunsens u, jekk meħtieġ, ir-rinunzja espliċita għad-dritt għar-‘regola ta’ speċjalità’, imsemmija fl-Artikolu 625(2), irid jingħata quddiem l-awtorità ġudizzjarja ta' eżekuzzjoni, skont id-dritt nazzjonali tal-Istat ta' eżekuzzjoni.”
11      L-Artikolu 625 tal-FKK jistipula:
“1.      Ir-Renju Unit u l-Unjoni, li taġixxi f'isem kwalunkwe wieħed mill-Istati Membri tagħha, jistgħu kull wieħed jinnotifikaw lill-Kumitat Speċjalizzat dwar l-Infurzar tal-Liġi u l-Kooperazzjoni Ġudizzjarja li, f'relazzjonijiet ma' Stati oħra li għalihom tapplika l-istess notifika, il-kunsens ikun preżunt li ngħata għall-prosekuzzjoni, għas-sentenzjar jew għad-detenzjoni ta' persuna bil-ħsieb li tiġi eżegwita piena li ċċaħħad il-libertà jew ordni ta’ detenzjoni għal reat imwettaq qabel il-konsenja ta' persuna, minbarra dak li għalih ġiet ikkonsenjata, sakemm f’każ partikolari l-awtorità ġudizzjarja ta’ eżekuzzjoni ma tiddikjarax mod ieħor fid-deċiżjoni tagħha dwar il-konsenja.
2.      Ħlief fil-każijiet imsemmija fil-paragrafi 1 u 3, persuna kkonsenjata ma tistax tiġi mħarrka, sentenzjata jew b’xi mod ieħor imċaħħda mil-libertà għal reat imwettaq qabel il-konsenja ta’ dik il-persuna minbarra dak li għalih il-persuna ġiet ikkonsenjata.
3.      Il-paragrafu 2 ta’ dan l-Artikolu ma għandux japplika fil-każijiet li ġejjin:
[...]
(e)      il-persuna tat il-kunsens biex tiġi konsenjata, fejn adatt fl-istess ħin li l-persuna rrinunzjat għar-regola tal-ispeċjalità, skont l-Artikolu 611;
[...]
(g)      l-awtorità ġudizzjarja ta’ eżekuzzjoni li kkonsenjat il-persuna tagħti l-kunsens tagħha skont il-paragrafu 4 ta’ dan l-Artikolu.
4.      Talba għal kunsens għandha tiġi ppreżentata lill-awtorità ġudizzjarja ta’ eżekuzzjoni, flimkien mal-informazzjoni msemmija fl-Artikolu 606(1) u traduzzjoni kif imsemmija fl-Artikolu 606(2). Il-kunsens għandu jingħata fejn i-reat li għalih jintalab minnu nnifsu jkun soġġett għal konsenja f’konformità mad-dispożizzjonijiet ta’ dan it-Titolu. Il-kunsens għandu jiġi miċħud għar-raġunijiet imsemmijin fl-Artikolu 600 u mill-bqija jista’ jiġi miċħud biss għar-raġunijiet imsemmijin fl-Artikolu 601, jew l-Artikolu 602(2) u l-Artikolu 603(2). Id-deċiżjoni għandha tiġi meħuda mhux aktar tard minn tletin jum wara l-wasla tat-talba. Għas-sitwazzjonijiet stabbiliti fl-Artikolu 604, l-Istat emittenti jrid jagħti l-garanziji previsti fih.”
Id-dritt Irlandiż
12      L-eżekuzzjoni fl-Irlanda tal-mandati ta’ arrest maħruġa abbażi tal-FKK hija rregolata mill-European Arrest Warrant Act 2003 (il-Liġi tal-2003 dwar il-Mandat ta’ Arrest Ewropew).
13      L-Artikolu 22 tal-imsemmija liġi jipprovdi:
“1.      F’dan l-artikolu, sakemm ma jkunx previst mod ieħor, reat ifisser, fir-rigward ta’ persuna koperta minn mandat ta’ arrest rilevanti, reat (minbarra reat speċifikat fil-mandat ta’ arrest rilevanti li għalih il-konsenja tal-persuna hija ordnata skont din il-liġi) fir-rigward tal-liġi tal-Istat emittenti mwettaq qabel il-konsenja tal-persuna, bl-esklużjoni ta’ reat li jikkonsisti, fl-intier tiegħu, f’atti jew ommissjonijiet li jikkostitwixxu, kompletament jew parzjalment, ir-reat speċifikat fil-mandat ta’ arrest Ewropew.
2.      Bla ħsara għal dan l-artikolu, l-High Court (il-Qorti Għolja, l-Irlanda) għandha tirrifjuta li tikkonsenja persuna skont din il-liġi jekk hija tqis li:
(a)      d-dritt tal-Istat emittenti ma jipprevedix li persuna kkonsenjata lilu skont mandat ta’ arrest rilevanti ma tiġix imħarrka, ikkundannata jew miżmuma għall-finijiet tal-eżekuzzjoni ta’ sentenza jew ta’ ordni ta’ detenzjoni, jew ma tiġix suġġetta għal miżura oħra li tirrestrinġi l-libertà personali tagħha, minħabba reat, u
(b)      l-persuna tiġi mħarrka, ikkundannata jew miżmuma għall-finijiet tal-eżekuzzjoni ta’ sentenza jew ta’ ordni ta’ detenzjoni, jew tiġi suġġetta għal miżura oħra li tirrestrinġi l-libertà personali tagħha, minħabba reat.”
Il-proċedura fil-kawża prinċipali u d-domandi preliminari
14      LQ, NT u RM, ir-rikorrenti, huma s-suġġett ta’ proċeduri kriminali fir-Renju Unit minħabba frodi li huma allegatament wettqu fil-kwalità tagħhom ta’ koproprjetarji u ta’ amministraturi ta’ kumpannija.
15      Fix-xahar ta’ Marzu 2021, ir-Reading Crown Court (il-Qorti ta’ Reading, ir-Renju Unit) ordnat miżuri ta’ ffriżar tal-assi ta’ din il-kumpannija kif ukoll ta’ LQ, ta’ NT u ta’ RM. Fil-5 ta’ Awwissu 2021, din il-qorti ddeċidiet li LQ, NT u RM ma kinux osservaw dawn il-miżuri u, konsegwentement, ikkundannathom kull wieħed għal sitt xhur priġunerija minħabba tfaqqigħ.
16      Fis-6 ta’ Diċembru 2022, l-awtorità ġudizzjarja sedenti fil-Portsmouth Magistrates Court (il-Qorti Distrettwali ta’ Portsmouth, ir-Renju Unit) ħarġet tliet mandati ta’ arrest, abbażi tal-FKK, intiżi għall-konsenja ta’ LQ, ta’ NT u ta’ RM, sabiex teżerċita kontrihom proċeduri kriminali għal reati ta’ frodi. Din l-awtorità ġudizzjarja ppreċiżat, f’dawn il-mandati ta’ arrest, li l-konstatazzjoni tar-Reading Crown Court (il-Qorti tal-Kuruna ta’ Reading) li tgħid li LQ, NT u RM kienu kisru d-deċiżjoni ta’ ffriżar tal-assi u kienu ħatja ta’ ħtif fil-qorti ma kinitx tikkostitwixxi kundanna kriminali, peress li l-ksur ta’ miżuri ta’ ffriżar tal-assi ma kienx jikkostitwixxi reat kriminali skont id-dritt tar-Renju Unit. Għaldaqstant, skont l-imsemmija awtorità ġudizzjarja, l-imsemmija mandati ta’ arrest kellhom jitqiesu bħala li nħarġu esklużivament għal finijiet ta’ prosekuzzjoni.
17      LQ, NT u RM ġew arrestati u rrinvijati quddiem l-High Court (il-Qorti Għolja, l-Irlanda). Permezz ta’ sentenza tat-8 ta’ April 2024, din il-qorti ċaħdet l-oġġezzjoni għall-konsenja magħmula minn LQ, NT u RM, ibbażata fuq riskju ta’ ksur tar-regola ta’ speċjalità fil-każ ta’ konsenja lir-Renju Unit, u, permezz ta’ digrieti tal-istess jum, hija ordnat il-konsenja tagħhom lir-Renju Unit.
18      Fil-5 ta’ Ġunju 2024, LQ, NT u RM ġew awtorizzati jippreżentaw appell quddiem is-Supreme Court (il-Qorti Suprema, l-Irlanda), li hija l-qorti tar-rinviju.
19      LQ, NT u RM isostnu, quddiem din il-qorti, li l-konsenja tagħhom fir-Renju Unit għandha tiġi rrifjutata. Huma jsostnu, f’dan ir-rigward, li tali konsenja tesponihom sabiex kull wieħed ikollu jiskonta piena ta’ sitt xhur priġunerija għal reat li ma huwiex is-suġġett tal-mandati ta’ arrest maħruġa kontrihom, b’tali mod li din il-konsenja timplika ksur tar-regola ta’ speċjalità, stabbilita fl-Artikolu 22(2) tal-Liġi tal-2003 dwar il-mandat ta’ arrest Ewropew u fl-Artikolu 625 tal-FKK.
20      Għalhekk, LQ, NT u RM isostnu li l-kunċett ta’ “reat” imsemmi f’dan l-Artikolu 625 għandu jkun is-suġġett ta’ interpretazzjoni awtonoma bbażata, b’mod partikolari, fuq il-ġurisprudenza tal-Qorti Ewropea tad-Drittijiet tal-Bniedem dwar il-kunċett ta’ “xi akkuża kriminali”. Min-naħa l-oħra, l-awtoritajiet Irlandiżi jqisu, bħall-High Court (il-Qorti Għolja), li l-kunċett ta’ “reat”, fis-sens tal-imsemmi Artikolu 625, ikopri biss ir-reati li huma meqjusa, skont id-dritt tal-Istat emittenti, bħala li għandhom natura kriminali.
21      Il-qorti tar-rinviju tistaqsi jekk l-Artikolu 625(2) tal-FKK jipprojbixxix il-konsenja lir-Renju Unit ta’ LQ, ta’ NT u ta’ RM, minħabba li dawn jirriskjaw li jiġu mċaħħda mil-libertà għal reat imwettaq qabel din il-konsenja minbarra dak li kien immotiva din il-konsenja. F’dan ir-rigward, hija tistaqsi, b’mod partikolari, dwar il-kriterji li għandhom jintużaw sabiex jiġi ddefinit “reat”, fis-sens ta’ din id-dispożizzjoni.
22      Din il-qorti tippreċiża, barra minn hekk, li, fil-kuntest ta’ proċeduri dwar il-miżuri ta’ ffriżar tal-assi, LQ, NT u RM ibbenefikaw mid-drittijiet proċedurali kollha stabbiliti fl-Artikoli 6 u 13 tal-KEDB.
23      F’dawn iċ-ċirkustanzi, is-Supreme Court (il-Qorti Suprema) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)            Id-dispożizzjonijiet tat-Titolu VII tal-[FKK] li jirrigwarda ċ-“ċessjoni [konsenja]”, japplikaw biss għall-prosekuzzjonijiet kriminali u/jew għal sentenzi ta’ kustodja/ordnijiet ta’ detenzjoni imposti fir-rigward ta’ reati kriminali?
2)            Fl-Artikolu 625(2) tal-FKK, li jipprevedi li ħlief għall-każijiet imsemmija fl-Artikolu 625(1) u (3) “persuna kkonsenjata ma tistax tiġi mħarrka, sentenzjata jew b’xi mod ieħor imċaħħda mil-libertà għal reat imwettaq qabel il-konsenja ta’ dik il-persuna minbarra dak li għalih il-persuna ġiet ikkonsenjata”, il-kelma “reat” tfisser (1) reat kriminali kif iddefinit fid-dritt tal-Istat Membru emittenti jew (2) reat kriminali kif iddefinit fid-dritt tal-Istat Membru ta’ eżekuzzjoni jew (3) għandha tifsira awtonoma fid-dritt tal-Unjoni Ewropea?
3)            Jekk il-kelma ‘reat’ prevista fl-Artikolu 625(2) tal-FKK għandha tali tifsira awtonoma, liema huma l-kriterji sabiex jiġi ddeterminat x’jikkostitwixxi tali ‘reat’?
4)            L-Artikolu 47, l-Artikolu 48, l-Artikolu 49 u l-Artikolu 50 tal-[Karta](li jirrigwardaw ‘rimedju effettiv/proċess imparzjali’ (Artikolu 47), ‘imputat’ (Artikolu 48), ‘reat’ (Artikolu 49) u ‘[fi proċeduri kriminali] għal reat’ (Artikolu 50)) u jew l-Artikolu 6 u l-Artikolu 13 tal-[KEDB] (li jirrigwardaw ‘xi akkuża kriminali’ u ‘rimedju effettiv’) huma rilevanti f’dan il-kuntest?
5)            L-Artikolu 625(2) tal-FKK jipprekludi l-konsenja f’sitwazzjoni fejn persuna ġiet ikkundannata għal piena li ċċaħħad il-libertà ta’ sitt xhur għal disprezz tal-qorti iżda fejn il-konsenja ma ntalbitx bil-għan tal-eżekuzzjoni ta’ dik il-piena għaliex id-dritt tal-Istat emittenti jikklassifika d-disprezz tal-qorti bħala disprezz ċivili u ma jqisx li dan jikkostitwixxi reat jew kwistjoni kriminali?”
Fuq id-domandi preliminari
24      Permezz tad-domandi tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk l-Artikolu 625 tal-FKK għandux jiġi interpretat fis-sens li l-fatt li persuna tkun is-suġġett ta’ mandat ta’ arrest, maħruġ abbażi ta’ dan il-ftehim bl-għan tal-eżerċizzju ta’ prosekuzzjoni għal reat kriminali, tkun ġiet ikkundannata, fl-Istat emittenti, għal piena ta’ sitt xhur ta’ ċaħda tal-libertà għal reat ieħor, li jitqies li huwa ta’ natura ċivili fid-dritt ta’ dan l-Istat u li għalhekk ma huwiex kopert minn dan il-mandat ta’ arrest, jimponi jew jippermetti lill-awtorità ġudizzjarja ta’ eżekuzzjoni tirrifjuta l-eżekuzzjoni tal-imsemmi mandat ta’ arrest.
25      Qabelxejn, għandu jiġi enfasizzat li mill-ġurisprudenza tal-Qorti tal-Ġustizzja jirriżulta li awtorità ġudizzjarja ta’ eżekuzzjoni hija, bħala prinċipju, marbuta li teżegwixxi mandat ta’ arrest maħruġ mir-Renju Unit abbażi tal-FKK u li hija tista’ tirrifjuta li teżegwixxi tali mandat ta’ arrest biss għal raġunijiet li jirriżultaw minn dan il-ftehim. (ara, f’dan is-sens, is-sentenza tad-29 ta’ Lulju 2024, Alchaster, C‑202/24, EU:C:2024:649, punti 46 u 48).
26      Sabiex jiġi ddeterminat jekk l-Artikolu 625 tal-FKK jistabbilixxix tali raġuni, hemm lok, konformement mar-rekwiżiti tal-Artikolu 31 tal-Konvenzjoni ta’ Vjenna dwar il-Liġi tat-Trattati, tat-23 ta’ Mejju 1969 (Ġabra tat-Trattati tan-Nazzjonijiet Uniti, Vol. 1155, p. 331), li jirriflettu r-regoli tad-dritt konswetudinarju internazzjonali, li dan l-Artikolu 625 jiġi interpretat in bona fide skont is-sens ordinarju li għandu jingħata lit-termini tiegħu fil-kuntest tagħhom u fid-dawl tal-għan u tal-iskop tiegħu, billi tittieħed inkunsiderazzjoni kull regola rilevanti tad-dritt internazzjonali applikabbli fir-relazzjonijiet bejn il-partijiet għall-FKK. (ara, b’analoġija, is-sentenzi tal-25 ta’ Frar 2010, Brita, C‑386/08, EU:C:2010:91, punti 42 u 43, kif ukoll tal-21 ta’ Jannar 2025, Conti 11.Container Schiffahrt II, C‑188/23, EU:C:2025:26, punt 47.
27      Fir-rigward, fl-ewwel lok, tal-kliem tal-Artikolu 625 tal-FKK, għandu jiġi kkonstatat li minn dawn bl-ebda mod ma jirriżulta li l-awtorità ġudizzjarja ta’ eżekuzzjoni għandha l-obbligu jew il-possibbiltà li tirrifjuta l-eżekuzzjoni ta’ mandat ta’ arrest jekk hija jkollha elementi li juru li, fil-każ ta’ konsenja, ir-regola ta’ speċjalità ma tkunx osservata mill-awtoritajiet tal-Istat emittenti.
28      Bl-istess mod, mill-kliem tal-Artikolu 625 ma jirriżultax li hija l-awtorità ġudizzjarja ta’ eżekuzzjoni, qabel ma tiddeċiedi dwar il-konsenja tal-persuna rikjesta, li għandha tivverifika jekk l-awtoritajiet tal-Istat emittenti humiex obbligati josservaw ir-regola ta’ speċjalità jew jekk dawn l-awtoritajiet effettivament jikkonformawx ruħhom, fil-prattika, ma’ din ir-regola.
29      L-ewwel nett, l-Artikolu 625(1) tal-FKK sempliċement jipprevedi l-possibbiltà, għal parti f’dan il-ftehim, li tagħmel notifika li permezz tagħha hija titqies li tat il-kunsens tagħha sabiex tidderoga mir-regola ta’ speċjalità. Barra minn hekk, din id-dispożizzjoni tirrigwarda sitwazzjoni li fiha l-konsenja tkun diġà saret, peress li tirreferi espliċitament għal reat “minbarra dak li għalih il-persuna ġiet ikkonsenjata”.
30      Għaldaqstant, għalkemm dan l-Artikolu 625(1) jipprevedi l-possibbiltà, għall-awtorità ġudizzjarja ta’ eżekuzzjoni, li tieħu pożizzjoni dwar ir-regola ta’ speċjalità fid-“deċiżjoni tagħha dwar il-konsenja”, tali teħid ta’ pożizzjoni ma għandux l-għan li jirrifjuta l-konsenja sabiex jipprevjeni ksur ta’ din ir-regola, iżda li jiddeċiedi li l-imsemmija regola ser tkun applikabbli, b’mod eċċezzjonali, f’kawża partikolari, billi titbiegħed minn deċiżjoni minn qabel tal-Istat ta’ eżekuzzjoni li jagħti l-kunsens, b’mod ġenerali, għal deroga mill-istess regola.
31      It-tieni nett, l-Artikolu 625(2) u (3) tal-FKK jistabbilixxi regoli indirizzati mhux lill-awtorità ġudizzjarja ta’ eżekuzzjoni, iżda lill-awtoritajiet tal-Istat emittenti. Minn naħa, dan l-Artikolu 625(2) jirreferi espressament għall-każ ta’ “persuna kkonsenjata”. Min-naħa l-oħra, dawn ir-regoli jirrigwardaw biss il-miżuri repressivi li jistgħu jew ma jistgħux jiġu adottati kontra l-persuna rikjesta wara l-konsenja tagħha.
32      L-awtorità ġudizzjarja ta’ eżekuzzjoni hija msemmija fl-Artikolu 625(3)(e) u (g) tal-FKK, biss b’mod inċidentali, sa fejn din l-awtorità tista’ tiġbor ir-rinunzja tal-persuna rikjesta għall-benefiċċju tar-regola ta’ speċjalità, konformement mal-Artikolu 611(1) ta’ dan il-ftehim, jew li l-imsemmija awtorità tista’, wara l-konsenja ta’ din il-persuna, tagħti l-kunsens hija stess sabiex tidderoga minn din ir-regola, skont l-Artikolu 625(4) tal-imsemmi ftehim.
33      It-tielet, għalkemm l-Artikolu 625(4) tal-FKK jistabbilixxi regoli applikabbli essenzjalment għall-awtorità ġudizzjarja ta’ eżekuzzjoni, dawn ir-regoli jirrigwardaw esklużivament il-kundizzjonijiet li fihom din l-awtorità għandha tagħti l-kunsens tagħha sabiex persuna li tkun ġiet ikkonsenjata preċedentement tkun tista’ tiġi mħarrka, ikkundannata jew imċaħħda mil-libertà għal reat imwettaq qabel il-konsenja tagħha minbarra dak li mmotiva din il-konsenja, kif jipprevedi l-Artikolu 625(3)(g) tal-FKK.
34      F’dan ir-rigward, għandu, qabelxejn, jiġi enfasizzat li dan l-Artikolu 625(3)(g) jipprevedi espressament li dan il-kunsens jingħata mill-“awtorità ġudizzjarja ta' eżekuzzjoni li kkonsenjat il-persuna”.
35      Sussegwentement, mill-ewwel sentenza tal-Artikolu 625(4) tal-FKK jirriżulta li t-talba għal kunsens imressqa lill-awtorità ġudizzjarja ta’ eżekuzzjoni hija, bħala prinċipju, separata mill-mandat ta’ arrest, b’tali mod li ma taqax taħt il-proċedura ta’ konsenja. Fil-fatt, din is-sentenza tippreċiża li din it-talba għandha obbligatorjament tkun “ flimkien mal-informazzjoni msemmija fl-Artikolu 606(1) [tal-FKK]”, jiġifieri informazzjoni li għandu jinkludi mandat ta’ arrest, rekwiżit li ma jagħmilx sens jekk l-imsemmija talba tkun ifformulata fil-kuntest ta’ mandat ta’ arrest.
36      Fl-aħħar nett, il-Qorti tal-Ġustizzja ppreċiżat, fil-kuntest tad-Deċiżjoni Qafas tal-Kunsill 2002/584/ĠAI tat-13 ta’ Ġunju 2002 dwar il-mandat ta’ arrest Ewropew u l-proċeduri ta’ konsenja bejn l-Istati Membri (ĠU Edizzjoni Speċjali bil-Malti, Kapitolu 19, Vol. 6, p. 34, rettifika fil-ĠU 2009, L 17, p. 45), li tali kunsens huwa neċessarju biss mill-mument li fih il-proċeduri kriminali mmexxija fl-Istat emittenti għal reat differenti minn dak li mmotiva l-konsenja jwassal għall-applikazzjoni ta’ miżura li tirrestrinġi l-libertà (ara, f’dan is-sens, is-sentenza tal-1 ta’ Diċembru 2008, Leymann u Pustovarov, C‑388/08 PPU, EU:C:2008:669, punti 73 u 74).
37      Mill-elementi msemmija fil-punti 34 sa 36 ta’ din is-sentenza jirriżulta li l-kunsens imsemmi fl-Artikolu 625(3)(g) u (4) tal-FKK huwa, bħala prinċipju, mitlub wara l-konsenja tal-persuna rikjesta, li jikkostitwixxi indikazzjoni li l-osservanza tar-regola ta’ speċjalità ma hijiex meqjusa li ġiet eżaminata mill-awtorità ġudizzjarja ta’ eżekuzzjoni qabel il-konsenja u li għalhekk ma tistax tikkostitwixxi raġuni għar-rifjut tagħha.
38      F’dak li jirrigwarda, fit-tieni lok, il-kuntest tal-Artikolu 625 tal-FKK, l-Artikoli 600 u 601 ta’ dan il-ftehim, li jelenkaw il-każijiet li fihom l-eżekuzzjoni ta’ mandat ta’ arrest maħruġ abbażi tal-imsemmi ftehim għandha jew tista’ tiġi rrifjutata (sentenza tad-29 ta’ Lulju 2024, Alchaster, C‑202/24, EU:C:2024:649, punt 40), ma jipprevedux motivi ta’ rifjut ta’ eżekuzzjoni tal-mandat ta’ arrest ibbażati fuq il-ksur tar-regola ta’ speċjalità mill-awtoritajiet tal-Istat emittenti u lanqas, b’mod iktar ġenerali, fuq il-ksur tar-regoli tal-istess ftehim minn dawn l-awtoritajiet. Barra minn hekk, dawn l-Artikoli 600 u 601 ma jinkludu ebda referenza jew riferiment għall-Artikolu 625 tal-FKK.
39      Fir-rigward, fit-tielet lok, tal-għanijiet tal-FKK, għandu jitfakkar li l-Artikolu 1 ta’ dan il-ftehim jipprovdi li dan jistabbilixxi l-bażi għal relazzjoni wiesgħa bejn l-Unjoni u r-Renju Unit, f’ambjent ta’ prosperità u viċinanza tajba ikkaratterizzat minn relazzjonijiet mill-qrib u paċifiċi bbażati fuq il-kooperazzjoni, fl-osservanza tal-awtonomija u tas-sovranità tal-partijiet.
40      Għal dan l-għan, il-FKK huwa intiż b’mod partikolari, kif jirriżulta mill-premessa 23 tiegħu, li jsaħħaħ is-sigurtà tal-Unjoni u tar-Renju Unit, billi jippermetti l-kooperazzjoni fil-qasam tal-prevenzjoni, tas-sejbien, tal-investigazzjoni u tal-prosekuzzjoni ta’ reati kriminali kif ukoll tal-eżekuzzjoni ta’ sanzjonijiet kriminali, inkluż fil-qasam tal-protezzjoni kontra t-theddid għas-sigurtà pubblika u l-prevenzjoni tagħhom (sentenza tad-29 ta’ Lulju 2024, Alchaster, C‑202/24, EU:C:2024:649, punt 40).
41      Fil-kuntest ta’ din il-kooperazzjoni, it-Titolu VII tat-Tielet Parti tal-FKK għandu l-għan, skont l-Artikolu 596 ta’ dan il-ftehim, li jiżgura li s-sistema ta’ estradizzjoni bejn l-Istati Membri, minn naħa, u r-Renju Unit, min-naħa l-oħra, tkun ibbażata fuq mekkaniżmu ta’ konsenja abbażi ta’ mandat ta’ arrest konformi mat-termini ta’ dan it-titolu (sentenza tad-29 ta’ Lulju 2024, Alchaster, C‑202/24, EU:C:2024:649, punt 43).
42      Issa, l-effettività ta’ dan il-mekkaniżmu ta’ konsenja tkun ostakolata jekk l-awtorità ġudizzjarja ta’ eżekuzzjoni tintalab, b’mod ġenerali, tivverifika, qabel ma tiddeċiedi dwar l-eżekuzzjoni ta’ mandat ta’ arrest maħruġ abbażi tal-FKK, jekk id-dispożizzjonijiet ta’ dan il-ftehim dwar dan il-mekkaniżmu humiex, fil-prattika, osservati b’mod sħiħ fl-Istat emittenti.
43      Mill-kunsiderazzjonijiet preċedenti kollha jirriżulta li l-Artikolu 625 tal-FKK ma jistax jiġi interpretat bħala li jistabbilixxi raġuni għal rifjut ta’ eżekuzzjoni ta’ mandat ta’ arrest maħruġ abbażi ta’ dan il-ftehim.
44      Madankollu, l-Artikolu 524(2), tal-FKK jispeċifika li l-ebda dispożizzjoni tat-tielet parti ta’ dan il-ftehim ma timmodifika l-obbligu li jiġu rrispettati d-drittijiet fundamentali u l-prinċipji legali kif stabbiliti, b’mod partikolari, fil-KEDB u, fil-każ tal-Unjoni u l-Istati Membri tagħha, fil-Karta.
45      L-obbligu li tiġi osservata l-Karta, imfakkar f’dan l-Artikolu 524(2), huwa impost fuq l-Istati Membri meta jagħtu deċiżjoni dwar il-konsenja ta’ persuna lir-Renju Unit, peress li deċiżjoni dwar tali konsenja tikkostitwixxi implimentazzjoni tad-dritt tal-Unjoni, fis-sens tal-Artikolu 51(1) tal-Karta. L-awtoritajiet ġudizzjarji ta’ eżekuzzjoni tal-Istati Membri huma għalhekk obbligati li jiggarantixxu, waqt l-adozzjoni ta’ din id-deċiżjoni, ir-rispett tad-drittijiet fundamentali rrikonoxxuti mill-Karta lill-persuna tkun is-suġġett ta’ mandat ta’ arrest
maħruġ abbażi tal-FKK, mingħajr ma l-fatt li l-Karta ma hijiex applikabbli għar-Renju Unit ma huwa rilevanti f’dan ir-rigward (sentenza tad-29 ta’ Lulju 2024, Alchaster, C‑202/24, EU:C:2024:649, punt 49).
46      B’mod partikolari, konformement mal-Artikolu 524(2) u mal-Artikolu 604 (c) tal-FKK, l-awtorità ġudizzjarja ta’ eżekuzzjoni mitluba tiddeċiedi dwar mandat ta’ arrest maħruġ abbażi ta’ dan il-ftehim ma tistax tordna l-konsenja tal-persuna rikjesta jekk hija tqis, wara l-eżami konkret u preċiż tas-sitwazzjoni ta’ din il-persuna, li hemm raġunijiet validi sabiex wieħed jemmen li l-imsemmija persuna ser tkun f’riskju reali għall-protezzjoni tad-drittijiet fundamentali tagħha fil-każ ta’ konsenja lir-Renju Unit (ara, f’dan is-sens, is-sentenza tad-29 ta’ Lulju 2024, Alchaster, C‑202/24, EU:C:2024:649, punt 78).
47      Għaldaqstant, meta l-persuna tkun is-suġġett ta’ mandat ta’ arrest maħruġ abbażi tal-FKK tinvoka quddiem din l-awtorità ġudizzjarja ta’ eżekuzzjoni l-eżistenza ta’ riskju ta’ ksur ta’ wieħed jew iktar mid-drittijiet fundamentali tagħha fil-każ ta’ konsenja lir-Renju Unit ta’ din il-persuna, l-imsemmija awtorità ġudizzjarja ta’ eżekuzzjoni ma tistax, mingħajr ma tikser l-obbligu ta’ rispett tad-drittijiet fundamentali stabbilit fl-Artikolu 524(2) ta’ dan il-ftehim, tordna din il-konsenja mingħajr ma tkun iddeterminat konkretament, wara eżami xieraq, jekk hemmx raġunijiet validi sabiex wieħed jaħseb li l-imsemmija persuna hija esposta għal riskju reali ta’ tali ksur (ara, f’dan is-sens, is-sentenza tad-29 ta’ Lulju 2024, Alchaster, C‑202/24, EU:C:2024:649, punt 79).
48      F’dan ir-rigward, għandu jiġi rrilevat li r-regola ta’ speċjalità ma tissemmiex fil-Karta u li ma tistax titqies li tirriżulta direttament minn wieħed mid-drittijiet iggarantiti mill-Karta jew minn prinċipju ġenerali tad-dritt tal-Unjoni.
49      Barra minn hekk, mill-FKK ma jirriżultax li l-awturi tagħha kellhom l-intenzjoni li jagħtu lir-rekwiżit tal-osservanza tar-regola ta’ speċjalità valur ekwivalenti għal dak ta’ dritt fundamentali għall-finijiet, b’mod partikolari, tal-applikazzjoni tal-Artikolu 524(2) u tal-Artikolu 604(c) ta’ dan il-ftehim.
50      Fil-fatt, mill-Artikolu 625 tal-imsemmi ftehim jirriżulta li l-awturi tiegħu pprevedew li l-Istat Membru ta’ eżekuzzjoni jista’, qabel il-konsenja, u bħala prinċipju, wara l-konsenja, jagħti l-kunsens tiegħu sabiex jidderoga mir-regola ta’ speċjalità, mingħajr ma tali deroga jkollha tiġi ġġustifikata jew ma jkun meħtieġ li l-persuna rikjesta tagħti l-kunsens tagħha għal din id-deroga.
51      Għalhekk, minn naħa, l-Artikolu 625(1) tal-FKK jipprevedi, kif ġie rrilevat fil-punt 29 ta’ din is-sentenza, li r-Renju Unit jew l-Unjoni, li jaġixxu f’isem kwalunkwe wieħed mill-Istati Membri tagħha, jistgħu kull wieħed minnhom jinnotifika lill-Kumitat Speċjalizzat dwar l-Infurzar tal-Liġi u l-Kooperazzjoni Ġudizzjarja li, fir-relazzjonijiet bejn l-Istati li għalihom tapplika l-istess notifika, il-kunsens jitqies li ngħata sabiex persuna tiġi mħarrka, ikkundannata jew detenuta għall-finijiet tal-eżekuzzjoni ta’ piena jew ta’ ordni ta’ detenzjoni, għal reat imwettaq qabel il-konsenja tagħha, minbarra dak li fir-rigward tiegħu l-persuna kienet ġiet ikkonsenjata, ħlief jekk, f’każ partikolari, l-awtorità ġudizzjarja ta’ eżekuzzjoni tipprovdi mod ieħor fid-deċiżjoni tagħha dwar il-konsenja.
52      L-implimentazzjoni ta’ tali possibbiltà tippermetti għalhekk, fil-prattika, lir-Renju Unit jew lil kull wieħed mill-Istati Membri li jeskludu, b’mod ġenerali, mill-benefiċċju tar-regola ta’ speċjalità l-persuni li huma japplikaw il-FKK.
53      Min-naħa l-oħra, mill-Artikolu 625(4) tal-FKK jirriżulta li l-awtorità ġudizzjarja ta’ eżekuzzjoni hija obbligata tagħti l-kunsens tagħha, wara l-konsenja tal-persuna rikjesta, li tidderoga mir-regola ta’ speċjalità fis-sitwazzjonijiet fejn hija tkun obbligata twettaq din il-konsenja fil-każ ta’ ħruġ ta’ mandat ta’ arrest li jirrigwarda r-reat inkwistjoni.
54      Mill-kunsiderazzjonijiet preċedenti jirriżulta li r-rekwiżit tal-osservanza tar-regola ta’ speċjalità ma jikkostitwixxix dritt fundamentali u li l-eżistenza eventwali ta’ riskju ta’ ksur ta’ din ir-regola ma hijiex suffiċjenti, bħala tali, sabiex tiġġustifika l-applikazzjoni tal-Artikolu 524(2) u tal-Artikolu 604(c) tal-FKK.
55      Madankollu, l-eżistenza ta’ tali riskju jista’ jkollha rilevanza, flimkien ma’ elementi oħra, għall-finijiet tal-evalwazzjoni tal-eżistenza ta’ riskju reali għall-protezzjoni tad-drittijiet fundamentali, fis-sens ta’ din l-aħħar dispożizzjoni.
56      Għalhekk, fl-ewwel lok, l-Artikolu 524(2) u l-Artikolu 604(c) tal-FKK jimponu li tiġi rrifjutata l-eżekuzzjoni ta’ mandat ta’ arrest maħruġ abbażi ta’ dan il-ftehim f’sitwazzjoni fejn il-ksur prevedibbli tar-regola ta’ speċjalità jwassal għal riskju reali ta’ ksur sussegwenti tad-drittijiet fundamentali tal-persuna rikjesta, pereżempju meta l-piena li ser tiġi applikata bi ksur ta’ din ir-regola tkun ġiet imposta fuq din il-persuna bi ksur tad-drittijiet tad-difiża tagħha u tad-dritt tagħha għal protezzjoni ġudizzjarja effettiva.
57      Madankollu, il-qorti tar-rinviju ma semmiet ebda riskju ta’ dan it-tip u, għall-kuntrarju, ippreċiżat espliċitament li l-proċeduri li wasslu għall-kundanna għat-tindif tal-persuni rikjesti kienu tmexxew b’rispett sħiħ tad-drittijiet fundamentali tagħhom, b’tali mod li ma hijiex il-Qorti tal-Ġustizzja li għandha teżamina, f’dan il-każ, tali ipoteżi ta’ applikazzjoni tal-Artikolu 524(2) u tal-Artikolu 604(c) tal-FKK.
58      Fit-tieni lok, għandu jiġi enfasizzat li, fost id-drittijiet fundamentali li r-riskju reali ta’ ksur tagħhom jimplika, skont l-Artikolu 524(2) u l-Artikolu 604(c) tal-FKK, ir-rifjut li jiġi eżegwit mandat ta’ arrest maħruġ abbażi ta’ dan il-ftehim, hemm dak stabbilit fl-Artikolu 47(1) tal-Karta, li jipprevedi li kull persuna li d-drittijiet u l-libertajiet tagħha ggarantiti mid-dritt tal-Unjoni jkunu nkisru għandha dritt għal rimedju effettiv quddiem qorti (ara, b’analoġija, is-sentenza tal-31 ta’ Jannar 2023, Puig Gordi et, C‑158/21, EU:C:2023:57, punt 97).
59      Issa, minkejja li r-rekwiżit ta’ osservanza tar-regola ta’ speċjalità ma jikkostitwixxix dritt fundamentali, xorta jibqa’ l-fatt li din ir-regola tistabbilixxi, fil-limiti tal-kamp ta’ applikazzjoni tagħha, garanzija proċedurali offruta lill-persuna rikjesta, li din għandha tkun tista’ effettivament tibbenefika minnha, sakemm hija ma tkunx irrinunzjat għaliha, fil-kundizzjonijiet previsti fl-Artikolu 611 tal-FKK, jew li l-Istat ta’ eżekuzzjoni jkun ta l-kunsens tiegħu sabiex issir deroga mill-imsemmija regola. L-Artikolu 625 ta’ dan il-ftehim jistabbilixxi għalhekk “dritt [...] [i]ggarant
mid-dritt tal-Unjoni”, fis-sens tal-Artikolu 47(1) tal-Karta.
60      Minn dan isegwi li dan l-Artikolu 47(1) jinkiser jekk il-persuna rikjesta ma jkollha, fl-Istat emittenti, ebda rimedju ġudizzjarju li jippermettilha tipproteġi dan id-dritt, billi tinvoka, wara l-konsenja tagħha, ksur allegat tar-regola ta’ speċjalità, sabiex tipprekludi li din tiġi mħarrka, ikkundannata jew imċaħħda mil-libertà f’sitwazzjoni fejn l-Artikolu 625 tal-FKK jeskludi tali proċeduri, tali kundanna jew tali ċaħda tal-libertà.
61      Barra minn hekk, fil-kuntest tal-loġika inerenti għall-mekkaniżmu ta’ konsenja stabbilit mill-FKK, in-nuqqas ta’ ġurisdizzjoni tal-awtorità ġudizzjarja ta’ eżekuzzjoni sabiex tapplika hija stess ir-regola ta’ speċjalità jikkostitwixxi preċiżament il-korollarju tal-oneru li għandhom il-qrati tal-Istat emittenti li jiggarantixxu l-osservanza ta’ din ir-regola.
62      Għandu jiġi enfasizzat li, f’dan il-każ, mill-indikazzjonijiet ipprovduti mill-Irlanda waqt is-seduta jirriżulta li persuna kkonsenjata lir-Renju Unit għandha, quddiem il-qrati ta’ dan il-pajjiż, rimedji legali effettivi li jippermettulha tinvoka allegat ksur tar-regola ta’ speċjalità u tikseb li qorti teżamina l-fondatezza tal-ilment imqajjem.
63      L-eżistenza ta’ tali rimedji legali, li jekk ikun il-każ għandha tiġi vverifikata mill-qorti tar-rinviju, hija suffiċjenti sabiex tiġi eskluża l-eżistenza ta’ riskju reali ta’ ksur tal-Artikolu 47(1) tal-Karta fil-każ ta’ konsenja u, għaldaqstant, l-applikazzjoni tal-Artikolu 524(2) u tal-Artikolu 604(c) tal-FKK.
64      F’każ ta’ dubju f’dan ir-rigward, l-awtorità ġudizzjarja ta’ eżekuzzjoni tista’, fi kwalunkwe każ, tirrifjuta li teżegwixxi mandat ta’ arrest maħruġ abbażi tal-FKK biss wara li tkun, minn naħa, talbet lill-awtorità ġudizzjarja emittenti informazzjoni dwar ir-rimedji legali disponibbli fir-Renju Unit u, min-naħa l-oħra, talbet l-għoti ta’ garanziji addizzjonali (ara, b’analoġija, is-sentenza tad-29 ta’ Lulju 2024, Alchaster, C‑202/24, EU:C:2024:649, punti 89 sa 91).
65      Konsegwentement, ir-risposta għad-domandi magħmula għandha tkun li l-Artikolu 625 tal-FKK għandu jiġi interpretat fis-sens li l-fatt li persuna tkun is-suġġett ta’ mandat ta’ arrest, maħruġ abbażi ta’ dan il-ftehim bl-għan tal-eżerċizzju ta’ prosekuzzjoni għal reat kriminali, tkun ġiet ikkundannata, fl-Istat emittenti, għal piena ta’ sitt xhur ta’ ċaħda tal-libertà għal reat ieħor, li jitqies li huwa ta’ natura ċivili fid-dritt ta’ dan l-Istat u li għalhekk ma huwiex kopert minn dan il-mandat ta’ arrest, ma jippermettix, fih innifsu, lill-awtorità ġudizzjarja ta’ eżekuzzjoni tirrifjuta l-eżekuzzjoni tal-imsemmi mandat ta’ arrest.
Fuq l-ispejjeż
66      Peress li l-proċedura għandha, fir-rigward tal-partijiet fil-kawża prinċipali, in-natura ta' kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tielet Awla) taqta’ u tiddeċiedi:
L-Artikolu 625 tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra,
għandu jiġi interpretat fis-sens li:
l-fatt li persuna tkun is-suġġett ta’ mandat ta’ arrest, maħruġ abbażi ta’ dan il-ftehim bl-għan tal-eżerċizzju ta’ prosekuzzjoni għal reat kriminali, tkun ġiet ikkundannata, fl-Istat emittenti, għal piena ta’ sitt xhur ta’ ċaħda tal-libertà għal reat ieħor, li jitqies li huwa ta’ natura ċivili fid-dritt ta’ dan l-Istat u li għalhekk ma huwiex kopert minn dan il-mandat ta’ arrest, ma jippermettix, fih innifsu, lill-awtorità ġudizzjarja ta’ eżekuzzjoni tirrifjuta l-eżekuzzjoni tal-imsemmi mandat ta’ arrest.
Firem
*      Lingwa tal-kawża: l-Ingliż.
i      L-isem ta’ din il-kawża huwa fittizju. Dan l-isem ma jikkorrispondi għall-isem reali ta’ ebda waħda mill-partijiet fil-proċedura.